MF «Tre Måker» (1964)

MF «Tre Måker» var i perioden 1964-1973 et bilferge i Haugesund Dampskibsselskabs rute Haugesund-Stavanger. Fergen var likevel kontrahert og eid av AS Jøsenfjord Rutelag, men var trolig aldri tiltenkt dette selskapets ruteområde i Ryfylke. Grunnen til at Jøsenfjord-selskapet endte som eier av fergen var nok at Knutsen O.A.S. i Haugesund eide rundt 40% av Haugesund Dampskibsselskab og kontrollerte Jøsenfjordselskapet via selskapet Vestenfjeldske Oljeselskap NOR. «Tre Måker» ble derfor bygd av Jøsenfjord og leid ut til Haugesund Damp på bareboat-basis (dvs. uten besetning).
Fergen ble noe beryktet for slingring på den værharde krysningen av Boknafjorden og fikk snart økenavnet «Tre Kråker». At Det Stavangerske Dampskibsselskabs konkurrerende skip på strekningen, «Haugesund», hadde særdeles gode sjøegenskaper kan nok ha vært en medvirkende årsak til dette.
Selv om «Tre Måker» teknisk sett var en moderne bilferge for sin tid, utgjorde den i ruten Haugesund-Stavanger et ganske kort mellomstadium mellom tradisjonelle lokalruterskip og moderne riksveg-fergesamband. Selve rutemønsteret hadde vært det samme siden DS «Karmsund»s tid. Det var skipet som var fremkomstmiddelet og bilene ble transportert fra by til by nærmest på lik linje med annet gods. Men på sekstitallet var transportmønsteret langs kysten i endring. Veitrafikken økte raskt og bilen ble viktigste fremkomstmiddel mellom byene. Nå ble det et poeng at fergesambandene skulle være korte fjordkrysninger som forserte hinder langs riksveiene på lik linje med broer og tuneller. Da Stavangerske i 1970 åpnet det kortere Skudenes-sambandet som krysset Boknafjorden mellom Skudeneshavn på sørspissen av Karmøy og Mekjarvik i Randaberg, var de mye lengre, bilførende rutene fra Haugesund til Stavanger med Haugesund Damp's «Tre Måker» og Stavangerskes «Haugesund» og «Tungenes» utdaterte. Rutene varte et par år til før de ble nedlagt. Begge selskap konsentrerte seg deretter om ren passasjerbefordring med hurtigbåter på denne strekningen.


== MF «Tre Måker» ==
1963: Kontrahert ved Brødrene Lothe AS Flytedokken, Hasseløy i Haugesund. Kontraheringen var et samarbeid mellom Haugesund Dampskibsselskab (hvor Knutsen O.A.S. totalt kontrollerte rundt 40%) og AS Jøsenfjord Rutelag (hvor Vestenfjeldske Oljeselskap NOR som igjen var eid av Knutsen O.A.S. hadde aksjemajoritet).
1964: Skroget bygd ved AS Haugesund Slip, Haugesund (4).
1964: Utrustet ved Br. Lothe AS Flytedokken.


== I fart ==
Mai 1964: Levert som bilferge «Tre Måker» til AS Jøsenfjord Rutelag, Stavanger. Disponert av Haugesund Dampskibsselskab på «bare-boat»-basis. Satt inn i Haugesund Damps rute Haugesund-Kopervik-Stavanger, hvor den avløste selskapets bilførende lokalrutebåt av sjøbusstype MS «Tonjer». Ruten ble drevet i samseiling med Stavangerskes rute på strekningen. Ved verkstedsopphold o.l. avløste gjerne Jøsenfjordselskapets lokalrutebåter. I april 1970 avløste f.eks. «Årdalsfjord».
1. januar 1968: Overført til Haugesund Dampskibsselskab, Haugesund.
August 1972: Opplagt ved Hasseløy i Haugesund.


== Etterhistorie ==
August 1973: Solgt til Rederi-AB Sirnek, Mariehamn, Finland for usd.525 000. Omdøpt «Tre Måsar». Benyttet i rute Långnäs – Sottunga – Kökar – Åboland.
1975: Solgt til Ålands Styrelse, Mariehamn, Finland. I samme rute.
1980: Kun i bruk om sommeren.
Januar 1991: Solgt til Stevens Charter & Towage, Svendborg, Danmark.
1993: Solgt til Nordane Shipping AS, Svendborg, Danmark. Omdøpt «Stevens Cruiser».
1994: Opplagt Le Havre, Frankrike.
95: Solgt til Logimer, Kingstown, St. Vincent. Omdøpt «Viking Alize».
2004: Omdøpt «Alize».


== Se også ==
Haugesund Dampskibsselskab
AS Jøsenfjord Rutelag


== Bilder ==
«Tre Måsar» www.shipspotting.com
«Alize» www.shipspotting.com


== Kilder ==
«Våre Motorskip»  Leif M. Bjørklund & E.H. Kongshavn  1999
Artikkel om Haugesund Damp av Dag Bakka jr. i bladet «Skipet» 2.1989
«Vi bygde Skipene, -om skipsbygging i Haugesund»  Stein Erik Dagsland & Tor Inge Vormedal  2007
«Fjordabåtene»  Jone Laugaland  2005
www.faktaomfartyg.com
www.fjordfaehren.de


== Eksterne lenker ==
(en) MF «Tre Måker» – Den internasjonale sjøfartsorganisasjonen